דיק אדבוקאט

דירק ניקולאס "דיק" אדבוקאט (בהולנדית: Dirk Nicolaas "Dick" Advocaat; נולד ב-27 בספטמבר 1947) הוא כדורגלן עבר ומאמן כדורגל הולנדי המכונה "הגנרל הקטן" (בהולנדית De kleine generaal).

במהלך קריירת האימון הארוכה שלו אימן נבחרת כדורגל רבות ביניהן הולנד, איחוד האמירויות, קוריאה הדרומית, בלגיה, רוסיה וסרביה.

 קריירה 
אדבוקאט נולד בהאג. במשך תקופתו ככדורגלן, אדבוקאט שיחק בעמדת הקשר. בין המועדונים ששיחק בהם הם: דן האג, פנלו, רודה, ספרטה רוטרדם ואוטרכט בהולנד ושיקגו סטינג בארצות הברית. הישג השיא שלו כשחקן היה המקום השלישי עם דן האג בליגה ההולנדית בשנת 1971.

אדבוקאט החל את קריירת האימון המקצוענית שלו כעוזרו של רינוס מיכלס בנבחרת הולנד בשנת 1984. ב-1987 הוא עבר לאמן את קבוצת הארלם ההולנדית. לאחר שלוש שנים בקבוצת דורדרכט הוא התמנה פעם נוספת ב-1992 לעוזר המאמן של נבחרת הולנד. כעבור שנה הוא התמנה למאמן הראשי שלה, ובמונדיאל 1994 בארצות הברית הוביל אותה להעפלה לרבע הגמר.

אדבוקאט עבר לאמן את פ.ס.וו. איינדהובן בשנת 1995. הוא זכה עימה בגביע ההולנדי, התואר הקבוצתי החשוב הראשון שלו, ב-1996. כעבור שנה הוא זכה עם איינדהובן באליפות הולנד. ב-1998 הוא חתם בגלאזגו ריינג'רס ובעקבות כך נתלו בו תקוות שיוביל את המועדון להצלחות. הוא זכה עם הקבוצה פעמיים באליפות ליגת העל הסקוטית ופעמיים בגביע הסקוטי, ואף יזם במהלך תקופתו בתפקיד את הקמת "מארי פארק" - מרכז האימונים של ריינג'רס, שנפתח בשנת 2001.

בסיום תקופתו בריינג'רס, מונה אדבוקאט בפעם השנייה למאמן נבחרת הולנד. ביורו 2004 הוא הגיע עם הנבחרת לחצי הגמר. לאחר טורניר היורו הוא מונה למאמנה של בורוסיה מנשנגלדבך למשך עונת . בעונתו היחידה הוא עזב את הקבוצה כשהיא במקום ה-15 בלבד בבונדסליגה, בטרם התפטר מתפקידו בחודש אפריל. הוא אף שימש זמן קצר מאמנה של נבחרת איחוד האמירויות. באוגוסט 2005 הוא מונה למאמנה של נבחרת קוריאה הדרומית. במונדיאל 2006 נבחרתו לא הצליחה לשחזר את הצלחתה מ-2002, והודחה מהטורניר כבר בשלב הבתים.

לאחר המונדיאל אדבוקאט התפטר מנבחרת קוריאה הדרומית, ועבר לאמן את זניט סנקט פטרבורג מליגת העל הרוסית, אליה הגיע באפריל 2006. בעונת 2006, עונתו הראשונה בקבוצה, הוא הוביל אותה למקום הרביעי בליגה הרוסית. בעונת 2007 אדבוקאט זכה עם זניט באליפות רוסיה הראשונה של המועדון מאז שנת 1984 ובכך הפך למאמן הזר הראשון שזוכה באליפות הליגה הרוסית. הוא אף זכה עם זניט בגביע אופ"א לעונת  בזכות ניצחון במשחק הגמר בתוצאה 0-2 על קבוצתו לשעבר, גלאזגו ריינג'רס. הוא הפך למאמן הראשון שמצעיד את זניט לגמר המפעל. בהמשך 2008 הוא זכה עם זניט בתואר אירופי נוסף, הסופר קאפ האירופי, בזכות ניצחון על מנצ'סטר יונייטד והוכתר בתור המאמן הטוב ביותר בתולדות הקבוצה.

באמצע עונת 2009 פוטר אדבוקאט מזניט, כאשר הקבוצה הייתה במקום השביעי בלבד בליגת העל הרוסית. ביולי אותה שנה נודע כי אדבוקאט ימונה למאמן נבחרת בלגיה שאיבדה סיכוי להעפיל למונדיאל 2010, החל מינואר 2010. אדבוקאט הדריך אותה בשני המשחקים האחרונים שנותרו בקמפיין המוקדמות. בדצמבר החליף את רונאלד קומאן כמאמנה של א.ז. אלקמאר ההולנדית, ושימש בתפקיד עד סיום עונת . תחתיו סיימה הקבוצה במקום החמישי בליגה והעפילה למוקדמות הליגה האירופית. באפריל 2010 הודיע אדבוקאט על התפטרותו מנבחרת בלגיה וכעבור חודש מונה למאמנה של נבחרת רוסיה, לקראת קמפיין המוקדמות ליורו 2012 שנערך בפולין ואוקראינה.

אדבוקאט העפיל עם נבחרת רוסיה ליורו 2012, אולם בטרם הקמפיין החל הודיע כי לא ימשיך באימון הנבחרת לאחריו. ביורו 2012 כשלה הנבחרת כאשר לא הצליחה לעבור את שלב הבתים. במאי 2012 חזר אדבוקאט להולנד כשסיכם לקנדציה נוספת בפ.ס.ו. איינדהובן. אדבוקאט זכה עם איינדהובן בסופר קאפ ההולנדי לאחר ניצחון 2-4 על אייאקס.

ב-15 באוקטובר 2013 מונה למאמן א.ז. אלקמאר ההולנדית עד סוף עונת 2013-2014.

ביולי 2014 מונה למאמן נבחרת סרביה. ב-14 בנובמבר 2014 פוטר אדבוקאט מאימון הנבחרת לאור חוסר הצלחתו.

ב-17 במרץ 2015 מונה למאמן סנדרלנד מהפרמייר ליג. במאי 2015 התפטר מאימון הקבוצה. כמו כן הודיע על פרישה מאימון. למרות זאת, ב-4 ביוני 2015 החליט אדבוקאט לחזור בו מהחלטתו, והאריך את החוזה עם סנדרלנד בשנה נוספת. ב-4 באוקטובר 2015 התפטר מתפקידו לאחר פתיחת העונה הגרועה של הקבוצה. ב-17 באוגוסט 2016 מונה למאמן פנרבחצ'ה הטורקית. ב-9 במאי 2017 מונה בפעם השלישית למאמן נבחרת . ב-9 בנובמבר 2017 החליט אדבוקאט לסיים את תפקידו כמאמן הנבחרת בסוף חודש נובמבר.

בדצמבר 2017 מונה למאמן ספרטה רוטרדם, בסיום העונה סיים את תפקידו לאחר שספרטה ירדה ליגה. ב-12 בספטמבר 2018 מונה למאמן אוטרכט.

באוקטובר 2019 מונה למאמן קבוצת פיינורד. בסיום עונת 2020/2021 הצעיד את פיינורד להשתתפות בלידה האזורית ופרש מאימון.

ב-31 ביולי 2021 מונה למאמן נבחרת עיראק.

קישורים חיצוניים

 דיק אדבוקאט באתר זניט
 מהלך הקריירה באתר ONE



הערות שוליים

קטגוריה:קשרי כדורגל הולנדים
קטגוריה:כדורגלנים הולנדים
קטגוריה:כדורגלני דן האג
קטגוריה:כדורגלני רודה
קטגוריה:כדורגלני פנלו
קטגוריה:כדורגלני ספרטה רוטרדם
קטגוריה:כדורגלני אוטרכט
קטגוריה:האג: כדורגלנים
קטגוריה:מאמני כדורגל הולנדים
קטגוריה:מאמני נבחרת הולנד בכדורגל
קטגוריה:מאמני נבחרת איחוד האמירויות הערביות בכדורגל
קטגוריה:מאמני נבחרת קוריאה הדרומית בכדורגל
קטגוריה:מאמני נבחרת בלגיה בכדורגל
קטגוריה:מאמני נבחרת רוסיה בכדורגל
קטגוריה:מאמני פ.ס.וו. איינדהובן
קטגוריה:מאמני גלאזגו ריינג'רס
קטגוריה:מאמני זניט סנקט פטרבורג
קטגוריה:מאמני א.ז. אלקמאר
קטגוריה:מאמני נבחרת סרביה בכדורגל
קטגוריה:מאמני סנדרלנד
קטגוריה:מאמני בורוסיה מנשנגלדבך
קטגוריה:מאמני פנרבחצ'ה
קטגוריה:מאמני ספרטה רוטרדם
קטגוריה:מאמני אוטרכט
קטגוריה:מאמני נבחרת עיראק בכדורגל
קטגוריה:מאמני כדורגל זרים ברוסיה
קטגוריה:מאמני מונדיאל 1994
קטגוריה:מאמני מונדיאל 2006
קטגוריה:מאמני יורו 2004
קטגוריה:מאמני יורו 2012
קטגוריה:הולנדים שנולדו ב-1947